Մարիամ Խաչատրյանը խոսեց մշակույթի ոլորտում կոռուպցիայի մասին, թե ինչպես են այս կամ այն մրցանակը տալիս պատվերով, փող վերցնելով: Դիտարկմանը, որ վարչապետ Նիկոլ Փաշինյանն ասում է, որ երբ իրենց ղեկավարը կաշառք չի վերցնում, կոռուպցիայի մեջ թաթախված չի, ներքեւի օղակները երբ «վերեւներին» չեն մուծվելու, իրենք էլ կսկսեն չվերցնել կաշառք՝ Մարիամ Խարատրյանը պատասխանեց. «Լավ, ասենք, մրցույթ է հայտարարված, հանձնաժողովի անդամները 5 հոգի են, ես էլ, ասենք, մրցույթի եմ մասնակցում, գնում եմ ժյուրիի անդամներին առնում եմ, ինքը ո՞նց է վերահսկելու: Ներքեւի օղակները սովոր են դրան, կանեն, արվեստի մեջ մանավանդ սուբյեկտիվ է կարծիքը, կարող են հեշտությամբ հիմնավորել ու ամենավատ աշխատանքը դարձնել գլուխգործոց եւ ամենալավ աշխատանքը դարձնել փալաս: Դրա համար մրցութային կարգը ոչ թե պետք է վերանայվի, այլ կոչումները պետք է ազդեցություն չունենան: Դա երիտասարդներին էլ խոչընդոտ է հանդիսանում: Իրենք դուրս են մնում ամեն ինչից: Այդ ստեղծագործական միությունները շատ վաղուց են ստեղծվել, գուցե այդ միությունները վերանան, ինչ-որ ընդհանուր մի բան լինի, որովհետեւ այդ շփումներն էլ են շատ կարեւոր: Ճարտարապետների մոտ էլ ավելի վատ բան են արել՝ պալատ են ստեղծել՝ կոռուպցիոն ռիսկերով լի մի օղակ: Դրա համար եթե վիրահատական միջամտություններ լինեն, խնդիրները ամբողջ մակերեւույթով մեկ չեն լինի: Որ նկարիչը միջոցներ ունի, կարողանում է իր նկարները ցուցադրել, ով էլ չէ՝ տաղանդը չի կարողանում ցուցադրել, գործերը վաճառել: Ոլորտում ազատականացում է պետք, գոնե ժամանակ առ ժամանակ պետք է տարածք տրամադրեն նրանց ցուցահանդեսների համար, այս մոնոպոլը պետք է դուրս գա: Մշակույթի վերնախավը մոնոպոլիայի է գնում՝ տոտալիտար ռեժիմով»: